MOP - EMBAIXADÓR UNIAUN EUROPEIA INAGURA ESTRADA RURÁL 9KM HUSI LARIGUTU TO’O BUILALE
<p>BUILALE, 29 OUTUBRU 2021: S. Exa, Ministru Obras Públikas (MOP), Arq. Salvador Eugénio Soares dos Reis Pires, hamutuk ho embaixadór Uniaun Europeia, Sr. Andrew Jacobs, inagura estrada rurál ne’ebé rehabilitadu hamutuk Kilomoetru 9 (9KM) husi Larigutu suku Ossu de Sima to’o suku Builale, postu administrative ossu, munisípiu Vikeke.
“Ohin ha’u ho Sr. Embaixadór Uniaun Europeia mai inagura Estrada Rurál trosu husi suku Ossi de Sima, Larigutu mai to’o Builale ho distánsia 9KM, ne’ebé fó benefísiu direita rihun 1200 resin no husi benefisiáriu ne’e kuaze 236 mak feto. Programa ne’e programa parseira ba dezenvolvimentu Agro-Florestál hodi halo rehabilitasaun no manutensaun ba estrada rurál ho Uniaun Europeia, Governu Alemaña, no ILO para halo rehabilitasaun no manutensaun ba estrada rurál ho objetivu atu ajuda Governu Timor-Leste para fornese ben-star ba ita-nia povu, redus pobreza no promove sustentabilidade ekonomia no mós prezerva ita-nia ambiente ,”Sr. Ministru informa ba jornalista sira hafoin serimonia inagurasaun estrada rurál iha suku Builale, postu administrativu Ossu, munisípiu Vikeke.
Sr. Ministru hatutan, “Depois projetu ne’e entrega mai Governu, Governu liuhosi Orsamentu Jerál Estadu (OJE) tinan-tinan ne’ebé ita tau ba Estrada Rurál ba Dezenvolvimentu (ERD) kategoria manutensaun periódika ita bele orsamenta para kontinua mantein manutensaun estrada ne’e, atu nune’e kontinua funsiona hodi fasilita atividade populasaun ba asesu merkadu, asesu ba saúde, ida-ne’e mak esforsu Governu nian husi parseria entre Governu Timor-Leste ho Uniaun Europeia”.
Iha diskursu Sr. Ministru aprezenta katak populasaun Timor-Leste maioria hela iha área rurál tanba ne’e dezde Governu anteriór mai to’o ohin loron kontinua halo esforsu investe maka’as iha infraestrutura bázika liuliu iha estrada rurál.
“Ha’u kontenti tebes hamutuk ho Embaixadór Andrew Jacobs iha ne’e mai inagura estrada Larigutu, suku Ossu de Sima mai iha Builale, ne’ebé hanesan rezultadu parseria ba dezenvolvimentu Agro-Florestál ne’ebé implementa husi ILO, ne’ebé finansia husi Uniaun Europeia no Governu Alemaña no mós ILO. Ohin loron hanesan tempu di’ak ida ita bele inagura estrada seksaun ida-ne’e ho vizaun atu tuluk Governu fó ben-star ba ita-nia povu, hasa’e dezenvolvimentu sósiu-ekonómiku ba ita-nia povu, hanesan ita-boot sira hatene katak ita-nia kontinua komprometidu husi kedas Governu anteriór mai to’o agora esforsu hakarak investe iha infraestrutura bázikas, see ita-boot sira haree iha ita-nia sensu 2015 kuaze 70% populasaun hela iha área rurál, ne’ebé investimentu iha infraestrutura bázikas hanesan estrada rurál ne’e importante tebes atu bele fó ben-star ba ita-nia povu,”Sr. Ministru aprezenta.
Sr. Ministru rekoñese “Misaun husi programa ERA-Agro-Florestál mak atu promove modalidade Mão de Obra ka implementasaun, rehabilitasaun no manutensaun estrada rurál, no mós fó kapasitasaun ba ita-nia empreza lokál sira, no ba mós ajenti Governu nian ne’ebé iha administrasaun munisipál sira, atu bele fó oportunidade ba ita-nia komunidade bele partisipa iha prosesu dezenvolvimentu husi obra sira ne’e. Programa ne’e ita-boot sira haree rasik katak lori duni benefísiu ba ita i lori Governu nia naran ha’u hakarak rekoñese ida-ne’e ba parseria ka tulun ne’ebé mak Uniaun Europeia, Governu Alemaña fó ita,”
Iha intervensaun ne’e Sr. Ministru agradese ba parte hotu ne’ebé kontribui ba realizasaun projetu ne’e la’o ho di’ak.
Embaixadór Uniaun Europeia, Sr. Andrew Jacobs, “Orgullu tebes ohin partisipa inagurasaun estrada rurál husi Larigutu mai Builale, no ha’u vizita Larigutu tinan rua liuba, ha’u haree progresu iha konstrusaun estrada ne’ebé agora ha’u haree pontu de vista ekonómiku estrada halo diverente boot ba komunidade rurál, agora asesu ba fasilidade saúde, ba eskola, ba merkadu, ha’u haree katak iha oportunidade ba to’os na’in sira hodi fa’an produtu, asesu ba merkadu, ha’u haree iha kios, iha empregu. Ha’u kontente loos katak durante konstrusaun estrada iha empregu ba ema barak, inklui feto barak mak iha oportunidade ba empregu, fó treinamentu ba kontratór”.
Uniaun Europeia iha intensaun kontinua servisu iha kampu dezenvolvimentu ekonómiku iha área rurál, ami prepara programa foun agora no seidauk deside projetu definitivu.
Iha fatin hanesan xefe suku Builale, Sr. Antómio Moniz, hatete “Husi tinan 2000 sa’e mai Builale infrenta tebes problema estrada, kuandu komunidade hakarak lori produtu lokál ba merkadu tutur de’it, lori de’it ba Venilale no ba Ossu maibé hahú husi 2019 to’o ohin loron ha’u sente orgullu no kontenti tanba ohin S. Exa, Ministru Obras públikas mai inagura ita hotu haree katak kualker kareta bele hala’o movimentu iha Builale, ne’ebé ha’u sente orgullu tanba iha VIII Governu Konstitusionál no apoiu husi Uniaun Europeia ha’u nu’udar xefe suku Builale lori komunidade Buibela nia-naran ami agradese teb-tebes tanba agora ami bele lori produtu lokál ba merkadu”.
Suku Builale kompostu husi aldeia 5, no totál populasaun hamutuk 2.095.
Konstrusaun ba projetu estrada rurál husi Larigutu to’o Builale hahú iha 2019 no loloos ne’e finaliza iha inísiu 2020 nian maibé tanba pandemia Covid-19 no udan ne’ebé akontese la permite no prolonga to’o iha meiadu tinan 2020 projetu hirak ne’e remata no hetan inagurasaun iha loron 29 fulan-Outubru 2021. Inagurasaun ba projetu ne’e reprezenta mós projetu seluk ne’ebé realiza iha munisípiu Vikeke ninian. 
Konstrusaun no rehabilitasaun estrada rurál iha munisípiu Vikeke ne’bé hetan apoiu husi Uniaun Europeia ho distánsia hamutuk 40.50KM, husi númeru ne’e fahe ba
- Estrada rurál Larigutu-Builale ho nia distánsia 9KM
- Estrada rurál Nunteri-Digamasi-Bubulita ho distánsia 8.5KM
- Estrada rurál Bibileo-Fathuosa-Lakuai ho distánsia 4.6KM
- Spot Melloramentu Spot Estrada rurál Luka-Bibileo ho distánsia 17.1KM
- Extensaun estrada ne’ebé daudaun ne’e implementadu hela ho distánsia 1.3KM
Husi projetu hirak ne’e implementa husi kompañia lokál ne’ebé treinadu on aba métodu servisu Mão de Obras iha Sentru Treinamentu Don Bosco no IADE. Kompañia sira ne’e, 70% feto mak sai na’in. kustu konstrusaun hamutuk USD $1,812,541.06, husi orsamentu ne’e USD $416,885 investe direitamente iha komunidade.
Projetu hirak ne’e realiza tanba hetan kooperasaun husi Governu Timor-Leste ho Uniaun Europeia, Gvernu Alemaña, Organizasaun Internasionál Traballu (ILO) liuhosi projetu Enhancing Rural Access (ERA) Projetu Agro-Florestál.
Iha serimonia inagurasaun ne’e partisipa mós husi Administradór munisípiu Vikeke, Administradór postu administrativu, Diretór Jerál Sira, Prezidente órgaun autónomu sira ne’ebé tutela ba Ministériu Obras Públikas, Diretór Jerál no nasionál, parseiru dezenvolvimentu sira hanesan reprezentante husi NAO,  giz, ILO, autoridade seguransa, husi setór privadu no komunidade suku Builale.
</p>
<ol><li>Media_MOP</li></ol>
Ministru Obras Públikas. Arq. Salvador Eugénio Soares Dos Reis Pires
<a rel="nofollow" class="external text" href="https://www.facebook.com/MOPTL20182023/posts/1229603150868477">Ministru Obras Públikas. Arq. Salvador Eugénio Soares Dos Reis Pires</a>